Diari Oficial de la Generalitat Valenciana


Sumari del DOGV 3449, del 08-03-1999 (1999/1925)

RESOLUCIÓ de 23 de febrer de 1999, del secretari general de la Conselleria d'Ocupació, Indústria i Comerç, per la qual es disposa la publicació de l'Acord de 26 de gener de 1999, sobre comanda de gestió a la Conselleria de Medi Ambient en relació amb el Pla d'Actuacions per a la Millora de l'Ocupació Rural (PAMER VI).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3449

Data del DOGV
:   08-03-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/1925


Data del document
:   23-02-1999

Organisme emissor
:   Conselleria d'Ocupació, Indústria i Comerç

Tipus de document
:   Resolució

Anàlisi jurídica

 Descriptors 

:   * delegació de poders

RESOLUCIÓ de 23 de febrer de 1999, del secretari general de la Conselleria d'Ocupació, Indústria i Comerç, per la qual es disposa la publicació de l'Acord de 26 de gener de 1999, sobre comanda de gestió a la Conselleria de Medi Ambient en relació amb el Pla d'Actuacions per a la Millora de l'Ocupació Rural (PAMER VI). [1999/X1925]
  
De conformitat amb allò que s'ha disposat en l'article 15 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es procedeix a fer públic l'Acord subscrit en data 26 de gener de 1999 pel qual la Conselleria d'Ocupació, Indústria i Comerç efectua una comanda de gestió a la Conselleria de Medi Ambient en relació amb el Pla d'Actuacions per a la Millora de l'Ocupació Rural (PAMER VI).
  
València, 23 de febrer de 1999.- El secretari general: José Antonio Manteca Pérez.
  
Acord de 26 de gener de 1999, pel qual la Conselleria d'Ocupació, Indústria i Comerç efectua una comanda de gestió en relació amb el Pla d'Actuacions per a la Millora de l'Ocupació Rural (PAMER VI), a la Conselleria de Medi Ambient, a través de les seccions forestals dels seus serveis territorials.
  
València, 26 de gener de 1999
  
Reunits
  
D'una part, el Sr. Diego Such Pérez, conseller d'Ocupació, Indústria i Comerç de la Generalitat Valenciana.
  
I d'una altra, el Sr. José Manuel Castellá Almiñana, conseller de Medi Ambient de la Generalitat Valenciana.
  
Manifesten
  
Que, d'acord amb les competències que té atribuïdes, la Conselleria d'Ocupació, Indústria i Comerç subministra els fons per al Pla de Millora de l'Ocupació Rural (PAMER VI), establit mitjançant l'Ordre de 26 de novembre de 1998 (DOGV núm. 3.387, de 4 de desembre de 1998), i que, en execució del dit pla, estan previstes, entre altres, la realització de tasques relacionades amb la cura de la forest, especialment la neteja selectiva del bosc baix, l'esporgada de l'arbratge i el manteniment i la millora de faixes de protecció, tallafocs, àrees recreatives, senderes i basses per a ús en tasques d'extinció d'incendis.
  
Atés que la Conselleria d'Ocupació, Indústria i Comerç no posseeix el personal tècnic capacitat i especialitzat en la supervisió de les tasques realitzades en la forest, que puga controlar la realitat i qualitat dels dits treballs, això comporta que la Conselleria de Medi Ambient, que és competent en matèria de forest i aprofitaments forestals, aporte una especial col·laboració d'ordre tècnic en el desenrotllament dels treballs pertinents.
  
La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en el seu article 15, estableix que la realització d'activitats de caràcter material, tècnic o de serveis de la competència dels òrgans administratius podrà ser encomanada a altres òrgans de la mateixa o de distinta administració per raons d'eficàcia, o quan no es tinguen els mitjans tècnics idonis per al seu acompliment. Segons el dit precepte, la comanda de gestió entre òrgans administratius corresponents a la mateixa administració pública haurà de formalitzar-se mitjançant acord exprés dels òrgans intervinents, en defecte d'una altra previsió en la normativa pròpia.
  
En conseqüència, ambdues conselleries subscriuen el present
  
Acord de comanda de gestió
  
Primer
  
La Conselleria d'Ocupació, Indústria i Comerç sufragarà les despeses de les actuacions compreses en el PAMER VI, en els termes que apareixen en l'Ordre indicada de 26 de novembre de 1998 (DOGV núm. 3.387, de 4 de desembre de 1998).
  
Segon
  
La Conselleria d'Ocupació, Indústria i Comerç encomana el seguiment tècnic dels treballs previstos en el PAMER VI, relacionats amb la cura de la forest, a la Conselleria de Medi Ambient, a través de les seccions forestals dels serveis territorials.
  
Els agents forestals o mediambientals de la Conselleria de Medi Ambient, d'acord amb les instruccions tècniques de les seccions forestals dels serveis territorials informaran sobre les propostes dels treballs que es realitzaran, sota la supervisió dels seus caps immediats, la correcta execució dels treballs previstos en el present acord i la seua adequació a la legislació forestal vigent.
  
Amb esta finalitat els tècnics de la Conselleria de Medi Ambient podran informar sobre la importància relativa dels treballs i actuacions proposades en relació amb els plans forestals de les respectives comarques.
  
Tercer
  
Mensualment, el tècnic forestal de la zona redactarà un informe amb el vistiplau del cap de la Secció Forestal i un informe global una vegada finalitzats els treballs corresponents. Estos informes es trametran a la Direcció General d'Ocupació i Economia Social de la Conselleria d'Ocupació, Indústria i Comerç a través de la Direcció General de Desenvolupament Sostenible de la Conselleria de Medi Ambient.
  
Quart
  
La comanda efectuada a la Conselleria de Medi Ambient per al seguiment tècnic dels treballs del PAMER VI relacionats amb la forest, a través de les seccions forestals dels serveis territorials, no transfereix la titularitat de la competència de la Conselleria d'Ocupació, Indústria i Comerç en matèria d'ocupació ni dels elements substancials del seu exercici, per la qual cosa correspondrà a esta Conselleria dictar tots els actes o resolucions de caràcter jurídic que donen suport o en els quals s'integre l'activitat objecte de la present comanda.
  
Cinqué
  
Ambdues parts firmants, en l'àmbit de les seues competències, deleguen respectivament en els directors generals de Desenvolupament Sostenible i d'Ocupació i Economia Social, la resolució dels dubtes i incidències que plantege l'aplicació del present acord.
  
Sisé
  
El termini de vigència de la present comanda de gestió serà el corresponent a la duració temporal del PAMER VI.
  
Seté
  
Es publicarà el present instrument de formalització de la comanda de gestió en el Diari Oficial de la Generalitat Valenciana.
  
I, perquè conste als efectes oportuns, com a prova de conformitat, firmen els compareixents el present acord al lloc i en la data indicats més amunt.
  
El conseller de Medi Ambient: José Manuel Castellá Almiñana.